**Rõuge Põhikooli hoolekogu protokoll nr 1**

Koosoleku toimumise aeg ja koht: 10.12.2024 kell 17:30 - 19:00 Rõuge Põhikooli Rõuge koolihoone

Koosolekul osalejad: Evelin Meldre, Kristo Hainsoo, Maia Paas, Lemmi Pehlak, Silva Kalamees, Kaarel Simson, Helen Puusalu, Rein Lepp, Taavi Karu, Marju Kõva, Riho Ruusamäe, Sille Mõttus, Katrin Pudersell, Ale Sprenk, Anu Jõgi, Kerli Kõiv, Lisandra Jõgeva, Elpida Marie Giannakaina, Carmen Iris Young, Reesi Vissel, Eimar Hallop, Gerda Teder.

Puudusid: Leelo Viidu, Maarika Niidumaa

**Päevakord:**

1. Hoolekogu esimehe, aseesimehe ja protokollija valimine
2. I trimestri ülevaade

Koosoleku juhatab sisse Rõuge Põhikooli direktor Annika Kuus, kes juhib ka 1. päevakorrapunkti läbiviimist.

**Päevakorrapunkt nr 1**

Hoolekogu esimehe, aseesimehe ja protokollija valimine

Protokollija valimine. Protokollija kandidaadiks esitatakse Helen Puusalu ja Anu Jõgi, kes aga loobuvad. Kerli Kõiv on nõus kandideerima.

Kerli Kõiv tõstatab kandideerides probleemkoha, et protokollija ei pruugi saada iga kord kohal olla. Hoolekogu liige Evelin Meldre lubab sel juhul asendada.

Toimub hääletus:

Poolt: 20 häält

Vastu: 0

Erapooletu: 0

Kerli Kõiv ei osale hääletusel.

Otsus: Hoolekogu protokollijaks valiti Kerli Kõiv.

Hoolekogu esimehe valimine. Kandidaatideks esitatakse Kaarel Simson ja Rein Lepp. Rein Lepp loobub kandideerimisest. Kaarel Simson on nõus kandideerima.

Toimub hääletus:

Poolt: 20 häält

Vastu: 0

Erapooletu: 0

Kaarel Simson ei osale hääletusel.

Otsus: Hoolekogu esimeheks valiti Kaarel Simson.

17:40 saabub koosolekule Gerda Teder.

Aseesimehe valimine. Kandidaatideks esitatakse Gerda Teder, Taavi Karu ja Riho Ruusamäe. Taavi Karu loobub kandideerimast. Gerda Teder ja Riho Ruusamäe on nõus kandideerima.

Toimub hääletus:

Gerda Teder: 5 häält

Riho Ruusamäe: 15 häält

Gerda Teder ja Riho Ruusamäe ei osale hääletusel.

Otsus: Hoolekogu aseesimeheks valiti Riho Ruusamäe.

Koosoleku juhtimise võtab üle hoolekogu esimees Kaarel Simson.

**Päevakorrapunkt nr 2**

I trimestri ülevaade

Annika Kuus annab ülevaate kooli I trimestri tegevusest ja koolielust üldiselt (slaidid lisatud) tuues esile, et mitmete esitluses välja toodud andmete puhul (nt õppetulemused) peab arvesse võtma seda, et õppehoonetes on erinevad hindamissüsteemid (kujundava hindamise erinev praktika). Ettekandes tuuakse läbivalt välja õpilaste ja õpetajate positiivsed püüdlused ühistegevuseks ja kogu õppe korraldamiseks uues olukorras.

Ettekande jooksul tõstatuvad järgmised teemad:

1. **Telefonide kasutamine koolipäeva jooksul ja õppetöös.** Jagatakse kogemusi, et telefonide kasutamine ja telefonide lubamine võib olla erineva praktikaga, sõltudes sellest, kas õppetöös on vaja telefoni kasutada või mitte. Mitmetel õpilastel ei ole telefoni koolis kaasas, vajadusel kasutatakse meeskonnatööks, nt õuesõppe tegevustes või kahooti puhul koolis kasutada olevaid vahendeid. Tuuakse esile, et oluline on õppida ilma telefonita, kuid samas tuleb kaasas käia ka digivahendite loomuliku arenguga. Hoolekogu esimees teeb ettepaneku telefonide kasutamine tuua hoolekogu edasiste koosolekute päevakorda.
2. **KiVa programmi rakendamine**. KiVa programm on rakendamisel Varstu õppehoones. Hoolekogu liikmed soovivad täpsustavat teavet programmi kohta. Tegemist on tõenduspõhise kiusamisvastase programmiga, millega kaasneb üldine kiusamisvaba hoiak ja lähenemine koolis, KiVa metoodikal põhinevad tunnid, mentorkoolituse läbinud õpetajate poolne tugi kolleegidele, lisaks väärtuslikud uuringud. Hoolekogu liikmed, kellel on programmiga töötamise kogemus kiidavad programmi rakendamist. Programmi rakendamine maksab 2 eurot õpilase kohta aastas.
3. **Ujumise algõpetus.** Tõstatub küsimus ujumisõppe mahu kohta. Algõpetus on jagatud kevadisele ja sügisesele perioodile ja on mahult 20 tundi.
4. **Kooli uus koduleht.** Kooli ühine uus koduleht käivitatakse 13.detsembril. Esialgu rakendatakse valla sümboolikat kuni kooli enda sümboolika valmimiseni. Koduleht on rohkem staatilise info hoidja ning jooksvat infot kajastatakse sotsiaalmeedias. Endised kodulehed jäävad esialgu alles.
5. **Tugispetsialistide olemasolu.** Koolijuhi sõnul on enim puudus logopeedidest. Ka eripedagoogide vajadus on suur, kuid hetkel on osaline vajadus kaetud.
6. **Stuudiumi ja õpilaspäeviku rakendamine**. Lastevanemate vaatest arutatakse selle üle, et kas lähtuma peab õpilaspäevikus kirjas olevast või stuudiumist. Stuudium on ametlik kanal õppetööinfo edastamiseks, kuid noorema õppeastme õpilased sõltuvad selle infokanali puhul eelkõige lapsevanemast (interneti kasutamise võimalus, piirangud jms). Peab pöörama tähelepanu sellele, et õpilased ka ise võtaksid vastutuse õpilaspäevikusse kodutööde märkimisel ja kogu vastutus ei peaks langema õpetajale. See on kooli ja kodu koostöö koht. Õpilane Carmen Iris Young toob välja, et oluline on siiski Stuudiumis kirja pandud, sest isegi kui õpilane on jätnud päevikusse märkimata ja kasutab teiste õpilaste abi ülesande meenutamisel, siis ei pruugi see sobida neile õpilastele, kes koolist puuduvad või suhtlevad teiste õpilastega vähe. Seetõttu on Stuudium kui ametlik kanal olulisim infokanal. Hoolekogu esimees teeb ettepaneku stuudiumi kasutamise arutelu teha järgmisel koosolekul.
7. **Toitlustamine.** Toitlustuse teemal tõstatub neli teemat: Rõuge õppehoone menüü, oote/pikapäeva toit, mahe toit ja terviseampsud Varstu õppehoones. Menüü osas tuuakse välja, et viimasel ajal on menüüsse tulnud toitu, milles on segatud erinevaid komponente. Ettepanek on menüü üle vaadata ja nt erinevaid köögivilju pakkuda põhitoidust eraldi (mitte kokku segatuna). Mitmed õpilased võivad jätta toidu söömata, sest erinevate toiduainete (makaronid, porgandid, herned jne) kokku segamine ei sobi neile. See toob kaasa selle, et õpilased ei söö ja on päeva jooksul näljas. Oote osas tuuakse välja, et see on teinekord vähetoitev. Alternatiivlahendus on oote hinda tõsta ja pakkuda rikkalikumat toidukorda, kuid seda saab siis lahendada edaspidi. Põhitoidukorra osas ei ole vaja eelarvet hetkel muuta, sest selle eest saab maitsvat toitu pakkuda. Kool pakub mahetoitu. Märgis näitab ära, et seda pakutakse ja seetõttu ei ole see menüüs eraldi välja toodud. Varstu koolihoone terviseampsude puudumise korral pöörduda otse köögi poole.
8. **Dokumentide ühtlustamine**. Arendusjuht on koostanud arengukava koostamise ajaplaani. Samuti on ühtlustamisel mitmeid koolisiseseid dokumente. Nende tutvustamine tuleb võtta järgmise koosoleku päevakorda.
9. **Kooli eelarve**. Vastavalt PGS-le tuleb hoolekogul üle vaadata ka kooli eelarve projekt. Palutakse see järgmise koosoleku päevakorda võtta.
10. **Koolijuhi ootus hoolekogule.** Küsitakse koolijuhi ootust hoolekogule. Koolijuht ootab konstruktiivset kaasamõtlemist, heatahtlikku ja edasiviivat tagasisidet, otsesuhtlust õppekohtadega juhul kui küsimus puudutab kitsamalt konkreetset õppekohta, fookuse hoidmist, hoolekogu koosolekuks ettevalmistust, et vältida pikki arutelusid. Oodatud on eelnevalt saadetud küsimused.

Hoolekogu esimees teeb ettepaneku, et järgmine koosolek toimub **14.01.2025 17:30** Haanja koolimajas. Koosolekutel osalemiseks tagatakse ka veebi teel osalemise võimalus. Järgmise koosoleku esialgsed teemad: Stuudiumi kasutus; telefonide kasutamine; dokumentide kava; eelarve; hoolekogu tegevuskava.

Hoolekogu esimees rõhutab läbivalt positiivse ja toetava koostöö olulisust hoolekogu töös.

Koosoleku juhataja: Kaarel Simson Protokollija Kerli Kõiv